2016. gada Noteikumi Nr.

Rīgā (prot. Nr.   .§)

**Valsts un pašvaldību vienoto klientu apkalpošanas centru veidi, sniegto pakalpojumu apjoms un pakalpojumu sniegšanas kārtība**

Izdoti saskaņā

ar Valsts pārvaldes iekārtas likuma

98. panta trešo daļu

**I. Vispārīgie jautājumi**

1. Noteikumi nosaka valsts un pašvaldību vienoto klientu apkalpošanas centru veidus, sniegto pakalpojumu apjomu un pakalpojumu sniegšanas kārtību.

2. Noteikumos lietoti normatīvajos aktos par valsts pārvaldes pakalpojumu uzskaiti, kvalitātes kontroli un nodrošināšanas kārtību lietotie termini un šādi termini:

2.1. **pakalpojumu grozs** ‑ administratīvo pakalpojumu kopums, ko sniedz valsts un pašvaldību vienotajā klientu apkalpošanas centrā;

2.2. **iestāde** ‑ valsts pārvaldes pakalpojumu turētājs, kura administratīvie pakalpojumi ir iekļauti pakalpojumu grozā;

2.3. **pakalpojumu vadības sistēma *pakalpojumucentri.lv*** ‑ pašvaldības informācijas sistēma, kura ietver sevī tehnisko līdzekļu un programmatūras kopumu datu aprites nodrošināšanai valsts un pašvaldību vienoto klientu apkalpošanas centru darbībai.

**II. Valsts un pašvaldību vienoto klientu apkalpošanas centru veidi**

**un to izveides un likvidācijas kārtība**

3. Valsts un pašvaldību vienotais klientu apkalpošanas centrs (turpmāk – vienotais klientu apkalpošanas centrs) ir šajos noteikumos noteiktajā kārtībā organizēta vieta, kurā vienuviet sniedz vairāku pakalpojumu turētāju valsts pārvaldes pakalpojumus, tai skaitā pakalpojumu grozu.

4. Vienoto klientu apkalpošanas centru veidi:

4.1. novada nozīmes vienotais klientu apkalpošanas centrs ‑ pašvaldības struktūrvienības ietvaros organizēta vieta, kurā pašvaldība sniedz savā pārziņā esošos pakalpojumus un pakalpojumu grozu;

4.2. reģionālās nozīmes vienotais klientu apkalpošanas centrs ‑ pašvaldības izveidota struktūrvienība reģionālās nozīmes attīstības centrā, kurā vienuviet un klātienē:

4.2.1. pašvaldība sniedz savā pārziņā esošos pakalpojumus un pakalpojumu grozu;

4.2.2. vismaz divas valsts tiešās pārvaldes iestādes piecas darbdienas nedēļā sniedz savā pārziņā esošus administratīvos pakalpojumus;

4.3. nacionālās nozīmes vienotais klientu apkalpošanas centrs ‑ pašvaldības vai valsts tiešās pārvaldes iestādes izveidota struktūrvienība nacionālās nozīmes attīstības centrā, kurā vienuviet:

4.3.1. pašvaldība sniedz savā pārziņā esošos pakalpojumus un pakalpojumu grozu;

4.3.2. vismaz četras valsts tiešās pārvaldes iestādes piecas darbdienas nedēļā sniedz savā pārziņā esošus administratīvos pakalpojumus.

5. Vides aizsardzības un reģionālās attīstības ministrija (turpmāk – ministrija) izstrādā un vienu reizi gadā pārskata vadlīnijas pašvaldību pieteikumu atlasei novada, reģionālās un nacionālās nozīmes vienoto klientu apkalpošanas centru izveidei un uzturēšanai (turpmāk ‑ vadlīnijas).

6. Ja kārtējā gada valsts budžetā ir paredzēti finanšu līdzekļi vienoto klientu apkalpošanas centru izveidei, saskaņā ar vadlīnijās norādīto kārtību pašvaldība vai valsts tiešās pārvaldes iestāde var pieteikties vienotā klientu apkalpošanas centra izveidei.

7. Lai izvērtētu pašvaldības pieteikumus novada nozīmes vienoto klientu apkalpošanas centru izveidei, vadlīnijās noteiktajā kārtībā ministrija izveido komisiju, kura piecu darbdienu laikā sagatavo kopsavilkumu un sniedz ministrijai priekšlikumus par valsts budžeta dotācijas piešķiršanu pašvaldībām novada nozīmes vienoto klientu apkalpošanas centru izveidei.

8. Valsts budžeta dotāciju novada nozīmes vienoto klientu apkalpošanas centru izveidei un uzturēšanai piešķir saskaņā ar normatīvo aktu par kārtējā gada kārtību, kādā piešķir valsts budžeta dotāciju vienoto klientu apkalpošanas centru tīkla izveidei un uzturēšanai.

9. Ministrija apkopo pieteikumus reģionālās vai nacionālās nozīmes vienoto klientu apkalpošanas centru izveidei un uzturēšanai, sagatavo un iesniedz Ministru kabinetā informatīvo ziņojumu un lēmumprojektu par valsts budžeta dotācijas piešķiršanu reģionālās vai nacionālās nozīmes vienoto klientu apkalpošanas centru izveidei un uzturēšanai.

10. Pašvaldība ir tiesīga likvidēt novada nozīmes vienoto klientu apkalpošanas centru, ja:

10.1. kārtējā gada valsts budžeta ietvaros nav paredzēta valsts budžeta dotācija vienoto klientu apkalpošanas centru uzturēšanai;

10.2. pašvaldība vēlas pārtraukt vienotā klientu apkalpošanas centra darbību.

11. Ja kārtējā gada valsts budžeta ietvaros nav paredzēta valsts budžeta dotācija vienoto klientu apkalpošanas centru uzturēšanai:

11.1. ministrija savlaicīgi informē vienotos klientu apkalpošanas centrus un iestādes par valsts budžeta dotācijas piešķiršanas pārtraukšanu vienoto klientu apkalpošanas centru uzturēšanai kārtējā gadā;

11.2. pašvaldība izvērtē iespēju turpināt novada nozīmes vienotā klientu apkalpošanas centra darbību un 10 darbdienu laikā sniedz ministrijai un iestādēm atbildi par vienotā klientu apkalpošanas centra turpmāko darbību.

12. Ja pašvaldība vēlas likvidēt novada nozīmes vienoto klientu apkalpošanas centru:

12.1. pašvaldība savlaicīgi informē ministriju un iestādes par vēlmi likvidēt vienoto klientu apkalpošanas centru;

12.2. pašvaldības dome pieņem lēmumu par novada nozīmes vienotā klientu apkalpošanas centra likvidāciju;

12.3. sešu mēnešu laikā pēc pašvaldības domes lēmuma pieņemšanas dienas pārtrauc vienotā klientu apkalpošanas centra darbību un likvidē to.

13. Par reģionālās vai nacionālās nozīmes vienotā klientu apkalpošanas centra likvidāciju lemj Ministru kabinets.

**III. Kārtība, kādā vienotajā klientu apkalpošanas centrā sniedz pakalpojumu grozu**

14. Pakalpojumu groza izveidošanu un aktualizēšanu koordinē ministrija.

15.  Lai administratīvo pakalpojumu iekļautu vai izslēgtu no pakalpojumu groza:

15.1. valsts pārvaldes pakalpojumu turētājs nosūta ministrijai vēstuli ar lūgumu saskaņot administratīvā pakalpojuma iekļaušanu vai izslēgšanu no pakalpojumu groza;

15.2. ministrija piecu darbdienu laikā izvērtē un sniedz valsts pārvaldes pakalpojumu turētājam viedokli par administratīvā pakalpojuma iekļaušanu vai izslēgšanu no pakalpojumu groza;

15.3. desmit darbdienu laikā pēc ministrijas saskaņojuma saņemšanas valsts pārvaldes pakalpojumu turētājs nosūta pakalpojumu vadības sistēmas *pakalpojumucentri.lv* (turpmāk – pakalpojumu vadības sistēma) uzturētājam informāciju par pakalpojumu groza izmaiņām;

15.4. pakalpojumu vadības sistēmas uzturētājs divu darbdienu laikā ievieto informāciju pakalpojumu vadības sistēmā par pakalpojumu groza izmaiņām unnosūta paziņojumu vienotajiem klientu apkalpošanas centriem par aktualizēto pakalpojumu grozu.

16. Ministrija sadarbībā ar iestādēm un biedrību “Latvijas Pašvaldību savienība” vismaz vienu reizi gadā pārskata pakalpojumu grozu un pēc nepieciešamības veic pakalpojumu groza grozījumus.

17. Pakalpojumu grozu sniedz, izmantojot pakalpojumu vadības sistēmu.

18. Pakalpojumu vadības sistēma ir Valsts reģionālās attīstības aģentūras pārziņā esošās Pakalpojumu sniegšanas un pārvaldības platformas sastāvdaļa.

19.Pakalpojumu vadības sistēma nodrošina:

19.1. datu ievadīšanu, reģistrēšanu, apstrādi, glabāšanu, aktualizēšanu un labošanu;

19.2. datu apriti un savietojamību ar valsts informācijas sistēmām;

19.3. telefonijas un tiešsaistes risinājumu darbību;

19.4. piekļūšanu datiem ar piekļuves tiesību palīdzību.

20. Pakalpojumu vadības sistēmas uzturētājs:

20.1. ievieto pakalpojumu vadības sistēmā un aktualizē šādu informāciju:

20.1.1. pakalpojumu vadības sistēmas lietošanas noteikumus un izmaiņas tajos;

20.1.2. pakalpojumu grozā esošo administratīvo pakalpojumu sarakstu;

20.1.3. iestāžu sarakstu un to attālinātās saziņas līdzekļus;

20.1.4. vienoto klientu apkalpošanas centru sarakstu un to attālinātās saziņas līdzekļus;

20.1.5. iestāžu veidlapas un metodiskos materiālus par pakalpojumu grozā esošo administratīvo pakalpojumu sniegšanu;

20.2. piešķir vai anulē pakalpojumu vadības sistēmas piekļuves tiesības trīs darbdienas laikā pēc pieteikuma saņemšanas, nosūtot pakalpojumu vadības sistēmas paroli uz pieteikumā norādīto attālinātās saziņas līdzekli (pielikums).

21. Lai vienotajā klientu apkalpošanas centrā pašvaldība uzsāktu pakalpojumu groza sniegšanu:

21.1. pašvaldība 10 darbdienu laikā pēc normatīvo aktu par kārtējā gada kārtību, kādā piešķir valsts budžeta dotāciju vienoto klientu apkalpošanas centru tīkla izveidei, uzturēšanai un publisko pakalpojumu sistēmas pilnveidei stāšanās spēkā nosūta pakalpojumu vadības sistēmas uzturētājam pieteikumu par piekļuves tiesību piešķiršanu pakalpojumu vadības sistēmai (pielikums);

21.2. pašvaldība 10 darbdienu laikā pēc šo noteikumu 20.2. apakšpunktā norādītajā kārtībā piekļuves tiesību saņemšanas identificējas pakalpojumu vadības sistēmā un piekrīt sadarbības noteikumiem vienotā klientu apkalpošanas centra izveidē, darba organizācijā un pakalpojumu groza sniegšanā un norāda attālinātās saziņas līdzekļus, lai nodrošinātu pašvaldības un iestādes savstarpējo saziņu saistībā ar pakalpojumu grozā esošo administratīvo pakalpojumu sniegšanu vienotajā klientu apkalpošanas centrā.

22. Iestāde, kura šo noteikumu 15.punktā noteiktajā kārtībā nodod savā pārziņā esošos administratīvos pakalpojumus vienotajiem klientu apkalpošanas centriem:

22.1. piecu darbdienu laikā pēc ministrijas saskaņojuma saņemšanas nosūta pakalpojumu vadības sistēmas uzturētājam pieteikumu par piekļuves tiesību piešķiršanu pakalpojumu vadības sistēmai;

22.2. piecu darbdienu laikā pēc šo noteikumu 20.2. apakšpunktā norādītajā kārtībā piekļuves tiesību saņemšanas identificējas pakalpojumu vadības sistēmā un piekrīt sadarbības noteikumiem vienotā klientu apkalpošanas centra izveidē, darba organizācijā un pakalpojumu groza sniegšanā un norāda attālinātās saziņas līdzekļus, lai nodrošinātu iestādes un pašvaldības savstarpējo saziņu saistībā ar pakalpojumu grozā esošo administratīvo pakalpojumu sniegšanu vienotajā klientu apkalpošanas centrā.

23. Pašvaldība, kas izveido un organizē vienotā klientu apkalpošanas centra darbu, un iestāde nodrošina, ka visi pašvaldības un iestādes pilnvarotie pārstāvji, kam ir piekļuve pakalpojumu vadības sistēmai, ievēro sadarbības noteikumus vienotā klientu apkalpošanas centra izveidē, darba organizācijā un pakalpojumu groza sniegšanā.

24. Ministrija sadarbībā ar iestādēm izstrādā šo noteikumu 21.2. un 22.2. apakšpunktā minētos sadarbības noteikumus vienotā klientu apkalpošanas centra izveidē, darba organizācijā un pakalpojumu groza sniegšanā.

**IV Vienotā klientu apkalpošanas centra darbības organizācija**

25. Novada nozīmes vienotajā klientu apkalpošanas centrā:

25.1. pašvaldība:

25.1.1. sniedz pašvaldības pārziņā esošos pakalpojumus;

25.1.2. sniedz pakalpojumu grozu;

25.1.3. sniedz atbalstu elektronisko pakalpojumu pieteikšanā;

25.1.4. piesaka elektronisko pakalpojumu citas personas vārdā, ja attiecīgā persona ir pilnvarojusi vienotā klienta apkalpošanas centra darbinieku to darīt;

25.1.5. nodrošina publiski pieejamu datoru ar pieslēgumu Valsts pārvaldes pakalpojumu portālam;

25.1.6. nodrošina bezmaksas bezvadu interneta tīklu;

25.1.7. organizē vienotā klientu apkalpošanas centra darbību:

25.1.7.1. nodrošina vienotā klientu apkalpošanas centra darba laiku piecas darbdienas 40 stundu apmērā;

25.1.7.2. nodrošina vienotā klientu apkalpošanas centra darbības nepārtrauktību, paredzot vienotā klientu apkalpošanas centra darbinieka aizvietojamību vienotā klientu apkalpošanas centra darba laikā;

25.1.7.3. nodrošina, ka pašvaldības darbinieks vienotā klientu apkalpošanas centra darba laikā pieņem pieteikumus pakalpojumu grozā esošo administratīvo pakalpojumu saņemšanai un sniedz informāciju par pakalpojumu grozu, atbildot uz vienotā klientu apkalpošanas centra zvaniem un trīs darbdienu laikā uz vienotā klientu apkalpošanas centra elektroniskā pasta vēstulēm;

25.1.7.4. nodrošina vienotā klientu apkalpošanas centra darbinieku dalību ministrijas organizētajās mācībās par pakalpojumu grozu un klientu apkalpošanu;

25.1.8. informē ministriju par nepieciešamību organizēt mācības par pakalpojumu grozu;

25.1.9.  vismaz vienu reizi trīs gados veic ministrijas izstrādāto klientu apmierinātības aptauju, par rezultātiem informējot ministriju un valsts pārvaldes pakalpojumu turētāju;

25.2. iestāde:

25.2.1. piedalās ministrijas organizētajās mācībās un māca valsts un pašvaldību vienoto klientu apkalpošanas centru darbiniekus par pakalpojumu grozā esošajiem administratīvajiem pakalpojumiem vismaz vienu reizi gadā un viena mēneša laikā ikreiz pēc pakalpojumu groza grozījumiem;

25.2.2. izstrādā un pēc nepieciešamības aktualizē metodiskos materiālus par pakalpojumu grozā esošo administratīvo pakalpojumu sniegšanu.

26. Reģionālās vai nacionālās nozīmes vienotajā klientu apkalpošanas centrā:

26.1. valsts pārvaldes iestāde, kura veido vienoto klientu apkalpošanas centru:

26.1.1. organizē vienotā klientu apkalpošanas centra darbību;

26.1.2. nodrošina vienotā klientu apkalpošanas centra darba laiku piecas darbdienas 40 stundu apmērā;

26.1.3. nodrošina iestādes darbiniekiem iespēju vienotā klientu apkalpošanas centra telpās netraucēti pildīt savus amata pienākumus un sniegt iestādes administratīvos pakalpojumus;

26.1.4. norīko darbinieku vienotā klientu apkalpošanas centra vadītāja amata pienākumu veikšanai, nodrošinot, ka tas veic savus pienākumus un sadarbojas ar iestādi, tajā skaitā ar iestādes darbiniekiem;

26.1.5. iepazīstina iestādes darbiniekus par vienotā klientu apkalpošanas centrā noteiktajiem darba aizsardzības, elektrodrošības un ugunsdrošības jautājumiem, vienotā klientu apkalpošanas centra telpu ekspluatācijas noteikumiem un vienotā klientu apkalpošanas centra iekšējiem noteikumiem, kas nosaka vienotā klientu apkalpošanas centra telpu aizsardzības pasākumus;

26.1.6. nodrošina iestādes datortīkla atbilstošu infrastruktūru ar pieslēgumu publiskajam interneta tīklam;

26.1.7. nodrošina katras iestādes darbinieka darba vietas un katras klienta datorizētās darba vietas tehnisku aprīkošanu;

26.1.8. sniedz atbalstu un nepieciešamos saskaņojumus, lai iestādei nodrošinātu iespēju iestādes darbinieku darba vietas aprīkot ar iestādes darbinieku darba pienākumu nodrošināšanai nepieciešamajiem komunikāciju sakaru pieslēgumiem;

26.1.9. nodrošina aktuālas informācijas publicēšanu par iestādes klientu pieņemšanas laiku vienotajā klientu apkalpošanas centrā;

26.1.9. ne vēlāk kā divu darbdienu laikā no šo noteikumu 26.2.2. punktā minētā iestādes paziņojuma saņemšanas, pakalpojumu vadības sistēmā izvieto paziņojumu par izmaiņām iestādes klientu pieņemšanas laikā, vienlaikus informējot par to ministriju;

26.1.10. savas kompetences ietvaros sadarbojas ar iestādi, sniedzot atbildes uz klientu sūdzībām, jautājumiem vai priekšlikumiem, ja tie saistīti ar vienoto klientu apkalpošanas centru;

26.1.11. nodrošina konsultāciju sniegšanu par pakalpojumu grozā esošajiem iestādes administratīvajiem pakalpojumiem ārpus iestādes noteiktā klientu pieņemšanas laika vai gadījumos, kad iestādei nav iespēja nodrošināt iestādes darbinieka aizvietošanu tā īslaicīgas prombūtnes gadījumā vai tā nomaiņas gadījumā;

26.1.12. nodrošina publiski pieejamu datoru ar pieslēgumu Valsts pārvaldes pakalpojumu portālam;

26.1.13. nodrošina bezmaksas bezvadu interneta tīklu.

26.2. Iestāde:

26.2.1. nodrošina administratīvo pakalpojumu sniegšanu vienotā klientu apkalpošanas centra darba laikā;

26.2.2. elektroniski informē valsts pārvaldes iestādi par klientu apkalpošanas laika izmaiņām ne vēlāk kā piecas darbdienas pirms klientu pieņemšanas atbilstoši jaunajam klientu pieņemšanas laikam, izņemot gadījumus, kad iestādei nav iespēju nodrošināt īslaicīgā prombūtnē esoša iestādes darbinieka aizvietošanu;

26.2.3. nekavējoties elektroniski informē valsts pārvaldes iestādi par iestādes darbinieka īslaicīgu prombūtni, ja iestādei nav iespēju nodrošināt īslaicīgā prombūtnē esoša iestādes darbinieka aizvietošanu;

26.2.4. piecas darbdienas pirms uzsākt darbu vienotajā klientu apkalpošanas centrā elektroniski informē valsts pārvaldes iestādi par iestādes norīkotā darbinieka amatu, vārdu un uzvārdu. Ja darbu vienotajā klientu apkalpošanas centrā uzsāk cits iestādes darbinieks, iestāde par to elektroniski informē pašvaldību, nosūtot paziņojumu par jauna darbinieka amatu, vārdu un uzvārdu;

26.2.5. elektroniski informē valsts pārvaldes iestādi par iestādes darbinieka īslaicīgu prombūtni, nosūtot pašvaldībai elektronisku paziņojumu par iestādes darbinieka amatu, vārdu un uzvārdu un plānoto aizvietošanas periodu;

26.2.6. apņemas nodrošināt, ka darbam vienotajā klientu apkalpošanas centrā norīkotie darbinieki ievēro darba aizsardzības, elektrodrošības, ugunsdrošības un telpu ekspluatācijas noteikumus, kā arī vienotā klientu apkalpošanas centra iekšējos noteikumus, kas nosaka vienotā klientu apkalpošanas centra telpu aizsardzības pasākumus;

26.2.7. iestādes oficiālajā tīmekļa vietnē publicē aktuālu informāciju par iestādes klientu pieņemšanas laiku vienotajā klientu apkalpošanas centrā;

26.2.8.savas kompetences ietvaros sadarbojas ar valsts pārvaldes iestādi, sniedzot atbildes uz sūdzībām, jautājumiem vai priekšlikumiem, ja tie ir saistīti ar iestādes administratīvo pakalpojumu sniegšanu vienotajā klientu apkalpošanas centrā.

26.3. Pašvaldība:

26.3.1. sniedz pašvaldības pārziņā esošos pakalpojumus;

26.3.2. sniedz pakalpojumu grozu;

26.3.4. sniedz atbalstu elektronisko pakalpojumu pieteikšanā;

26.3.5. piesaka elektronisko pakalpojumu citas personas vārdā, ja attiecīgā persona ir pilnvarojusi vienotā klienta apkalpošanas centra darbinieku to darīt.

27. Lai nodrošinātu šo noteikumu 25.1.4. un 26.3.5. apakšpunkta izpildi, vienotā klientu apkalpošanas centra darbinieks:

27.1.  pārbauda personas identitāti, kura pilnvaro vienotā klientu apkalpošanas centra darbinieku savā vārdā pieteikt elektronisko pakalpojumu pēc spēkā esošā personu apliecinoša dokumenta;

27.2. identificējās valsts pārvaldes pakalpojumu portālā *latvija.lv* elektroniskā pakalpojuma saņemšanai kā pilnvarotā persona;

27.3. pēc elektroniskās pakalpojuma formas aizpildīšanas saņem rakstisku personas apliecinājumu par elektroniskā pakalpojuma pieteikumā ievadīto datu patiesumu, ko vienotajā klientu apkalpošanas centrā glabā trīs mēnešus pēc elektroniskā pakalpojuma izpildes dienas;

27.4. reģistrē elektroniskā pakalpojuma pieteikumu.

28. Elektronisko pakalpojumu, ko vienotā klientu apkalpošanas centra darbinieks piesaka citas personas vārdā, var saņemt:

28.1. personas oficiālajā elektroniskajā adreses kontā, ja tas ir aktivizēts;

28.2. pa pastu vai klātienē vienotajā klientu apkalpošanas centrā.

29. Vienotā klientu apkalpošanas centra darbinieks piesaka elektronisko pakalpojumu citas personas vārdā, ja attiecīgajam elektroniskajam pakalpojumam ir nodrošināta atbilstoša funkcionalitāte.

30. Ministrija:

30.1. ierosina jaunu valsts un pašvaldību vienoto klientu apkalpošanas centru izveidi;

30.2. pārrauga valsts un pašvaldību vienoto klientu apkalpošanas centru darbību;

30.3. pārrauga sadarbību starp iestādi un pašvaldību vienoto klientu apkalpošanas centru darbībā;

30.4. izstrādā metodisko materiālu klientu apmierinātības aptaujas veikšanai;

30.5. vismaz vienu reizi trīs gados analizē klientu apmierinātības aptauju datus un par rezultātiem informē vienotos klientu apkalpošanas centrus un iestādes;

30.6. analizē vienoto klientu apkalpošanas centru darbību un sniedz priekšlikumus darbības uzlabošanai;

30.7. organizē mācības vienoto klientu apkalpošanas centru darbiniekiem par pakalpojumu grozā esošo administratīvo pakalpojumu sniegšanu un klientu apkalpošanu un viena mēneša laikā ikreiz pēc pakalpojumu groza grozījumiem.

**VI. Noslēguma jautājumi**

31. Pašvaldība, kura līdz 2017.gada 1.jūlijam ir izveidojusi vienoto klientu apkalpošanas centru, un iestāde, kura ir noslēgusi sadarbības līgumu par kārtību, kādā iestāde, pašvaldība un ministrija sadarbojas, lai ar vienotā klientu apkalpošanas centra starpniecību nodrošinātu iestādes klientu apkalpošanu, viena mēneša laikā pēc šo noteikumu stāšanās spēkā identificējas pakalpojumu vadības sistēmāun piekrīt šo noteikumu 21.2. apakšpunktā minētajiem sadarbības noteikumiem un norāda attālinātās saziņas līdzekļus, lai nodrošinātu pašvaldības un iestādes savstarpējo saziņu saistībā ar pakalpojumu grozā esošo administratīvo pakalpojumu sniegšanu vienotajā klientu apkalpošanas centrā.

22. Sadarbības līgumi par kārtību, kādā iestāde, pašvaldība un ministrija sadarbojas, lai ar vienotā klientu apkalpošanas centra starpniecību nodrošinātu iestādes klientu apkalpošanu, līdz ar šo noteikumu 31.punkta izpildi zaudē spēku.

26. Šo noteikumu 18., 25.1.4., 26.3.5., 27., 28., 29. punkts stājas spēkā 2020. gada 1. janvārī.

Ministru prezidents Māris Kučinskis

Vides aizsardzības

un reģionālās attīstības ministrs Kaspars Gerhards

30.11.2016 16:02

2457

Olga Aizbalte

Vides aizsardzības un reģionālās attīstības ministrijas

Publisko pakalpojumu departamenta

Vienas pieturas aģentūras vecākā eksperte

67026534

olga.aizbalte@varam.gov.lv